Jucătoarea americană de tenis Jessica Pegula, principala favorită a turneului WTA 500 de la San Diego (SUA), s-a oprit în semifinalele acestei competiţii, dotată cu premii totale de 922.573 de dolari, fiind învinsă în două seturi, 7-6 (7/4), 6-1, de ucraineanca Marta Kostyuk.
Pegula, numărul 5 mondial, a condus cu 5-1 în primul set, însă Kostyuk a reuşit să revină şi să se impună la tiebreak, iar apoi a dominat categoric setul secund.
Ucraineanca, în vârstă de 21 de ani, cap de serie numărul 6 la acest turneu, o va avea ca adversară în finală pe Kate Boulter din Marea Britanie.
Boulter, care o eliminase în meciul de debut pe favorita numărul 2, brazilianca Beatrice Haddad Maia, a dispus la rândul ei sâmbătă, cu 6-3, 6-1, de americanca Emma Navarro (nr.3).